SKRIFTLIG FORESPØRGSEL E-3552/00

af Mihail Papayannakis (GUE/NGL) til Kommissionen

(15. november 2000)

Om: Sprøjtning af afgrøder fra fly og brug af pesticider i Grækenland

Den 29. august 2000 anvendtes der på ny sprøjtning af afgrøder fra fly i Korfu, hvor pesticidet Lebaycid anvendtes til bekæmpelse af olivenfluer. Det indeholder det særligt giftige og fedtopløselige stof Fenthion (der som en organisk fosforforbindelse er med på liste 1 i direktiv 76/464/EEC(1)), og medførte således fare for den offentlige sundhed, forstyrrelser af den miljømæssige balance og forurening af grundvandet. Dette skete på trods af den højeste administrative domstols afgørelse fra 1991 om at standse sprøjtning af afgrøder fra luften og henstillingerne fra det græske sundhedsministerium om, at sprøjtning bør udføres fra jorden for at beskytte den offentlige sundhed.

Kan Kommissionen oplyse, om dette plantebeskyttelsesmiddel er blevet godkendt efter en grundig undersøgelse for at sikre, at det ikke er til skade for menneskers eller dyrs sundhed eller indvirker i uacceptabel grad på miljøet?

I hvilket omfang overholdes følgende direktiver i Grækenland:

- 91/414/EØF(2)

- 97/41/EF(3)

- 97/73/EF(4)

- 98/22/EF(5)

- 98/57/EF(6)

- 98/100/EF(7)

- 1999/1/EF(8)?

Har Grækenland for hvert af ovenstående direktiver truffet de nødvendige foranstaltninger for at gennemføre direktiverne? Er de i så fald blevet korrekt implementeret? Er der i modsat fald indledt procedurer for at have overtrådt fællesskabsreglerne, og hvilken fase har man nået for hvert enkelt direktiv?

(1) EFT L 129 af 18.5.1976, s. 23.

(2) EFT L 230 af 19.8.1991, s. 1.

(3) EFT L 184 af 12.7.1997, s. 33.

(4) EFT L 353 af 24.12.1997, s. 26.

(5) EFT L 126 af 28.4.1998, s. 26.

(6) EFT L 235 af 21.8.1998, s. 1.

(7) EFT L 351 af 29.12.1998, s. 35.

(8) EFT L 21 af 28.1.1999, s. 21.

Svar afgivet på Kommissionens vegne af David Byrne

(16. januar 2001)

Tilladelse til at anvende plantebeskyttelsesmidler er på EF-plan reguleret ved Rådets direktiv 91/414/EØF af 15. juli 1991 om markedsføring af plantebeskyttelsesmidler. I direktivet er der fastsat harmoniserede rammebestemmelser for tilladelse til at anvende, markedsføring, anvendelse og kontrol af plantebeskyttelsesmidler i EF.

Et af direktivets grundprincipper er udarbejdelsen af en EF-liste over godkendte aktive stoffer i bilag I til direktivet.

Ved artikel 8, stk. 2, i direktiv 91/414/EØF er der åbnet mulighed for, at medlemsstaterne i en periode på tolv år (indtil den 25. juli 2003) fortsat kan godkende plantebeskyttelsesmidler, der indeholder aktive stoffer, som ikke er optaget på listen i bilag I til direktivet, på grundlag af de generelle sikkerhedskrav i direktivets artikel 4 og nationale datakrav. I løbet af perioden gennemfører Kommissionen et program for gradvis undersøgelse af aktive stoffer.

Fenthion er et af de aktive stoffer, der for tiden evalueres i henhold til Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler(1). Det forventes, at Kommissionen vil kunne vedtage en beslutning om fenthion i begyndelsen af 2001.

Som fastsat i direktiv 91/414/EØF vil Kommissionen senest i juli 2001 underrette Parlamentet og Rådet om forløbet af evalueringsprogrammet.

Grækenland har omdannet Rådets direktiv 91/414/EØF med ændringer til national lovgivning gennem præsidentens bekendtgørelse nr. 115/1997. De øvrige direktiver, som nævnes af det ærede medlem, vedrører ikke anvendelsen af produkter, der indeholder fenthion.

Så vidt Kommissionen er underrettet, er sprøjtning af pesticider fra fly generelt forbudt i Grækenland, men i bestemte tilfælde kan landbrugsministeriet give midlertidig dispensation. I det foreliggende tilfælde er der i et ministerielt dekret fastsat bestemmelser om, på hvilke betingelser der fra fly kan sprøjtes mod olivenfluen. I dekretet er det fastsat, at sprøjtning fra fly på Korfu kun er tilladt, hvis en række sikkerhedskrav er opfyldt. Dispensation blev givet på grund af de særlige vilkår for landbrugsproduktion på øen.

Der er gennemført en undersøgelse af miljøvirkningerne af sprøjtning fra fly. Beslutningen om at sprøjte fra fly blev truffet af de lokale myndigheder under henvisning til nævnte undersøgelse, inden den var blevet evalueret af landbrugsministeriet. Det var en overtrædelse af gældende procedurer. De græske myndigheder har forpligtet sig til at træffe alle foranstaltninger til at forhindre en gentagelse.

(1) EFT L 366 af 15.12.1992.